b'\n_START_ARTICLE_\nPape\xc5\xbe Honorij III.\n_START_SECTION_\n\xc5\xbdivljenjepis\n_START_PARAGRAPH_\nTakoj po pogrebu pape\xc5\xbea Inocenca, ki je umrl za vro\xc4\x8dino v Perugi 16. julija 1216, star komaj 56 let, so tam zbrani kardinali  \xc5\xbee 18. julija 1216 izvolili za njegovega naslednika kardinala-prezbiterja, ki se je prej pisal Cencio Savelli. Privzel si je ime Honorij III. _NEWLINE_Rodil se je v Rimu 1148 v odli\xc4\x8dni dru\xc5\xbeini; med Rimljani je bil zaradi svoje pohlevne narave in dobrodelnosti zelo priljubljen. \xc5\xbde zgodaj je vstopil v cerkveno slu\xc5\xbebo in opravljal pri svojih predhodnikih pomembne slu\xc5\xbebe: Klemen III. ga je imenoval za upravnika cerkvenega premo\xc5\xbeenja, Celestin III. za kanonika pri Mariji Sne\xc5\xbeni in za kardinala-diakona, neposredni predhodnik Inocenc III. pa ga je povi\xc5\xa1al v kardinala-duhovnika pri cerkvi svetega Janeza in Pavla._NEWLINE_V za\xc4\x8detku septembra istega leta se je vrnil v rojstni Rim, kjer je do\xc5\xbeivel sprejem, kakr\xc5\xa1nega ve\xc4\x8dno mesto \xc5\xbee davno ni videlo. Tudi kot pape\xc5\xbe je ostal skromen in poni\xc5\xbeen, vendar odlo\xc4\x8den v izvr\xc5\xa1evanju sklepov XII. vesoljnega cerkvenega zbora, 4. lateranskega koncila._NEWLINE_Za geslo si je ohranil besede iz prej\xc5\xa1nje slu\xc5\xbebe: \xc2\xbbVladati bolj s krotkostjo kot z mo\xc4\x8djo\xc2\xab.'